Predkladacia správa

	Dočasná dohoda, ktorou sa ustanovuje rámec pre dohodu o hospodárskom partnerstve (ďalej len DHP) medzi štátmi východnej a južnej Afriky na jednej strane a Európskym spoločenstvom a jeho členskými štátmi na druhej strane, bola dojednaná s cieľom predísť narušeniu obchodu s Európskym spoločenstvom (ďalej len ES) po uplynutí platnosti obchodného režimu stanoveného v dohode z Cotonou a výnimky Svetovej obchodnej organizácie vzťahujúcej sa na tento obchodný režim platnej do 31. decembra 2007. Tieto rokovania boli ukončené parafovaním dočasnej dohody, ktorou sa ustanovuje rámec pre DHP, dňa 28. novembra 2007 so Seychelami, Zambiou a Zimbabwe, 4. decembra 2007 s Mauríciom a 11. decembra 2007 s Komormi a Madagaskarom. 

V dôsledku toho bolo päť zo šiestich štátov južnej a východnej Afriky (Komory, Madagaskar, Maurícius, Seychely a Zimbabwe) zaradených na zoznam krajín uvedených v nariadení Rady č. 1528/2007, na ktoré sa od 1. januára 2008 vzťahuje ponuka prístupu na trh ES v rámci dohôd o hospodárskom partnerstve. Ich zaradenie na tento zoznam sa stane trvalým po nadobudnutí platnosti dočasnej dohody, ktorou sa ustanovuje rámec pre DHP. Zabezpečí sa tým harmonizovaný obchodný režim s EÚ, ktorý poskytne lepší prístup na trh pre všetky parafujúce štáty južnej a východnej Afriky. Keďže Zambia neponúkla prístup na trh, nebola zahrnutá do nariadenia. Zambia ako najmenej rozvinutá krajina naďalej využíva obchodný režim „všetko okrem zbraní“ (ang. skratka EBA).

Dočasná DHP zahŕňa všetky opatrenia potrebné na vytvorenie zóny voľného obchodu, ktoré sú v súlade s ustanoveniami článku XXIV GATT z roku 1994. Dohoda obsahuje takisto ustanovenia o pravidlách pôvodu, necolných opatreniach, opatreniach na ochranu obchodu, ustanovenia na predchádzanie sporom a ich riešenie, ako aj ustanovenia o rybnom hospodárstve, rozvoji a administratívne a inštitucionálne ustanovenia. Rozsah pôsobnosti dočasnej dohody, ktorou sa ustanovuje rámec pre DHP medzi štátmi južnej a východnej Afriky a ES a jeho členskými štátmi, sa rozšíri na základe výsledkov rokovaní o komplexnej DHP.

Rokovania o úplnej DHP pokračujú v súlade so smernicami pre dohody o hospodárskom partnerstve so štátmi AKT prijatými Radou 12. júna 2002.

Do nadobudnutia platnosti dočasnej dohody, ktorou sa ustanovuje rámec pre DHP, sa v dočasnej dohode predpokladá predbežné uplatňovanie dohody. 

Dohoda nadobudne platnosť prvým dňom mesiaca nasledujúceho po mesiaci, v ktorom si strany vzájomne oznámia ukončenie postupov potrebných pre nadobudnutie platnosti. V dohode sa predpokladá jej predbežné uplatňovanie do nadobudnutia jej platnosti. 
Platnosť dohody je časovo neobmedzená. Táto dohoda zostáva v platnosti do nadobudnutia platnosti komplexnej DHP. Dohoda nebude mať vplyv na verejné financie, životné prostredie, na zamestnanosť a podnikateľské prostredie, a preto sa príslušná doložka nevyhotovuje. 
	Súčasťou dohody sú nasledovné prílohy a protokoly: 
-	príloha I: Clo na výrobky s pôvodom v štátoch východnej a južnej Afriky
-	príloha II: Zoznam štátov východnej a južnej Afriky, ktoré prijímajú záväzky podľa Kapitoly II a clo na výrobky s pôvodom v štátoch EÚ dovážané do signatárskych štátov južnej a východnej Afriky
-	príloha III: Výnimky štátov východnej a južnej Afriky týkajúce sa cla, vývozných daní, národného zaobchádzania v oblasti vnútroštátneho zdaňovania a regulácie
-	príloha IV: rozvojová matrica
-	protokol 1 týkajúci sa vymedzenia pojmu „výrobky s pôvodom“ a metód administratívnej spolupráce
-	protokol 2: vzájomná administratívna pomoc v colných záležitostiach.

Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. V zmysle článku 7 ods. 4 Ústavy SR je dohoda medzinárodnou zmluvou prezidentskej povahy (hospodárskou zmluvou všeobecnej povahy, zmluvou, ktorá priamo zakladá práva alebo povinnosti fyzických alebo právnických osôb), preto v súlade s článkom 86 písm. d) Ústavy SR podlieha vysloveniu súhlasu NR SR a ratifikácii prezidentom SR. Dohoda má podľa  článku 7 ods. 5 Ústavy SR prednosť pred zákonmi.
Vzhľadom na to, že niektoré prílohy sú k dispozícii len v anglickom jazyku a podpis dohody by sa mal uskutočniť v 2. štvrťroku 2009, dohodu predkladáme na rokovanie vlády SR na odsúhlasenie a splnomocnenie veľvyslanca – stáleho predstaviteľa SR pri Európskej únii na podpis dohody s výhradou ratifikácie s tým, že po podpise dohody a po preložení všetkých príloh do slovenského jazyka bude táto dohoda opätovne predložená vláde SR a následne bude predložená Národnej rade Slovenskej republiky na vyslovenie súhlasu a na rozhodnutie o tom, že ide o zmluvu podľa článku 7 ods. 5 Ústavy SR, ktorá má prednosť pred zákonmi.
Dohoda je obdobou dočasných dohôd o hospodárskom partnerstve medzi Európskym spoločenstvom a Strednou Afrikou, Pobrežím Slonoviny a  Ghanou, ktorých podpis vláda SR odsúhlasila svojimi  uzneseniami č. 858, 859 a 860 z 26. 11. 2008. 
Text dohody spolu s prílohami je pomerne rozsiahly (niekoľko sto strán), a preto je k dispozícii len v elektronickej forme.
Materiál bol predmetom medzirezortného pripomienkového konania, ktorého vyhodnotenie je uvedené v bode 4 tohto materiálu.